Mann pågrepet for gullran i Sverige
- I løpet av natten ble mannen tatt inn til avhør. Han ble senere pågrepet. Hvordan han skal ha medvirket kan vi ikke gå inn på nå, sier Nils Norling i Skåne-politiet til det svenske nyhetsbyrået TT. Politiet vil ikke kommentere hva som er kommet frem under avhørene, eller hvordan 23-åringen stiller seg til mistanken. De har tidligere sagt at de tror tre gjerningsmenn deltok i ranet av gullsmeden lørdag formiddag.Ranerne avfyrte flere skudd mot tilfeldig forbipasserende i gågaten ved gullsmeden. Natt til søndag opplyste politiet at de er mistenkt for drapsforsøk på fire personer. - Når man skyter og treffer tre personer og er nær ved å treffe en fjerde, og viser en slik uaktsomhet, kan vi ikke anse det som noe annet. Om de har siktet på personene får etterforskningen vise, men inntil videre ser vi ingen annen mulig status, sier Calle Person i Skåne-politiet til Aftonbladet.Tre menn ble lettere skadet etter å ha blitt truffet i mage og ben. Ifølge Aftonbladet brukte ranerne en eller flere pistoler i kaliber 9 mm. - Vi fant en håndfull tomhylser på plassen. Et av skuddene har også gått gjennom vinduet i en klesbutikk, sier politisjefen i Ängelholm, Anders Ekberg, til Aftonbladet. Det er foreløpig ikke kjent hvor stort utbytte ranerne klarte å få med seg, men politiet klassifiserer ranet som grovt, skriver Helsingborg Dagblad.To antatte gjerningsmenn er fortsatt på frifot. Bilder tatt under ranet viser en av gjerningsmennene forlate åstedet iført motorsykkelhjelm og mørke klær. Det siste kjente sporet er en svart Audi som forsvant fra åstedet i høy hastighet. Politiet har avhørt 50 personer og planlegger enda flere vitneavhør søndag. Lørdag beskrev de ranerne som desperate og farlige. - Om man treffer på dem skal man ikke nærme seg dem uten å ringe politiet først, sa Anders Ekberg ved Ängelholm-politiet.
En 24 år gammel mann er mistenkt for å ha medvirket til ranet av en gullsmed i Ängelholm i Sverige lørdag.